༈འགྲོ་མགོན་བཀའ་བརྒྱུད་པའི་བསྟན་པའི་གསལ་བྱེད་དམ་པ་དཔལ་ཟུར་མང་ཀརྨ་བཀའ་བརྒྱུད་ཀྱི་རིང་ལུགས་འཛིན་པའི་གདན་སའི་གཙོ་བོ་ནང་ཆེན་ཟུར་མང་ལྷུན་འགྲུབ་གླིང་གི་གདན་རབས་ཉེར་ལྔ་པ་དང་བསྟན་སྤྲུལ་སྐུ་ཕྲེང་བཅུ་གཅིག་པ་ཀརྨ་བསྟན་འཛིན་དགེ་ལེགས་འོད་ཟེར་ཕྱོགས་ལས་རྣམ་རྒྱལ་འཕྲིན་ལས་ཀུན་ཁྱབ་ནི།རབ་བྱུང་བཅུ་དྲུག་པའི་ཤིང་སྤྲེལ་༡༩༤༤ལོར་མདོ་སྨད་རྒྱམ་རྒྱལ་རྡོ་ཐི་གངས་དཀར་གྱི་མདུན་རོལ་ནེའུ་ལེ་བྲག་རྩ་རུ་སྐུ་འཁྲུངས།དགུང་ལོ་བཅུ་བཞིའི་ཐོག་སྐྱབས་རྗེ་གར་དབང་དགུ་པ་གར་སྤྲུལ་རིན་པོ་ཆེ་ཀརྨ་ངེས་དོན་ཆོས་སྐྱོང་རྡོ་རྗེའི་སྐུ་མདུན་ནས་མི་ཕམ་འཇམ་པའི་རྡོ་རྗེ་ནས་རིམ་པར་བརྒྱུད་པའི་གེ་སར་གྱི་དབང་དང་བཀའ་གཏད་གསན།གླིང་རྗེ་སེང་ཆེན་སྐྱེས་བུས་བྱིན་གྱིས་བརླབས་པའི་མཚན་མ་ལ་དགུང་ལོ་བཅུ་གཉིས་བཅུ་གསུམ་ཡར་མར་ནས་གེ་སར་སྐྱེས་བུ་ཆེན་པོ་བཀའ་འཁོར་ཡོངས་ཀྱི་ཐུགས་དམ་བསྐང་བའི་ཆོ་ག་དང་།དག་སྣང་གང་ཤར་དུ་བྲིས་པ།དགྲ་འདུལ་རྒྱལ་པོའི་གསོལ་མཆོད་སོགས་གསུང་ཆོས་ངོ་མཚར་བ་བརྩམས་པར་མཛད།དགུང་གྲངས་བཅོ་བརྒྱད་པར་རང་དགོན་ཟུར་མང་ནས་གེ་སར་གྱི་དབང་དང་བཀའ་གཏད་གནང་།དེ་སྐོར་སྐུ་ལ་ཧོར་ཆས་གསོལ།དབུ་སྐྲ་ལྟག་བསླས་མཛད་ནས་བྱོན།དུས་འགྱུར་ཆེན་མོའི་སྐབས་ཟི་ལིང་ཐང་དཀར་མོར་བཙོན་ཁང་དུ་ལོ་འཁོར་བཅོ་ལྔ་ཙམ་བཞུགས་དགོས་བྱུང་ཚེ།ཐུགས་དམ་ལ་བོག་ཆེན་པོ་ཐོན་པ་བྱུང་ཞིང་།སྐབས་དེ་ནས་བསྟན་འགྲོའི་དོན་ཆེན་བསྒྲུབ་པ་ལ་དགོས་པ་ཁྱད་པར་ཅན་དུ་གཟིགས་ཏེ་འཛམ་གླིང་གེ་སར་རྒྱལ་པོའི་རྟོགས་བརྗོད་ཧོར་འདུལ་གཡུལ་ལས་རྣམ་རྒྱལ་པོད་བཞི་ཡོད་པ།བརྗོད་དོན་ལ་དངོས་ཤུགས་ཅི་རིགས་པར་འདུས་བྱ་ཐམས་ཅད་མི་རྟག་པ་སྒྱུ་མ་རྨི་ལམ་ལྟ་བུ་དང་།བསླུ་མེད་ཀྱི་ལས་འབྲས་ལ་ཡིད་ཆེས་དགོས་ཚུལ།ཆོས་ཅན་ཇི་སྙེད་པ་ཚུལ་མཐོང་སྣང་ཚུལ་ཙམ་དུ་བདེན་ཀྱང་སྟོང་པར་གནས་པ།དག་པ་སྐུ་དང་ཞིང་ཁམས་ཀྱི་བཀོད་པ་ཞི་བ་ཆེན་པོ་རྟག་བརྟན་དམ་པར་གནས་པ།འཁོར་འདས་ཀྱི་སྣང་བ་ཐམས་ཅད་རིག་པ་གཅིག་གི་ངོ་བོ་ལས་མ་འདས་པའི་ཚུལ་དུ་རྟོགས་ནས་སྣང་བཞིའི་བགྲོད་པ་མཐར་ཕྱིན་དགོས་ཚུལ་དང་།ཧོར་སོགས་ཕྱིའི་དམག་དཔུང་རང་སེམས་དུག་ལྔའི་འཁྲུལ་སྣང་།བསྟན་བཤིགས་ནང་གི་དམག་དཔུང་དམ་སྡོམ་ཉམས་པའི་རང་གཟུགས།སྤྱིར་ཆགས་སྡང་གི་རྣམ་རྟོག་ཐམས་ཅད་ཡེ་གྲོལ་ཡིན་ཚུལ་སོགས་སྣང་བ་དཔེ་རུ་ཤར།དཔེ་གདམས་ངག་ཏུ་ཤར་སོང་བ་ལྟ་བུ་ཞིག་ཡོད།ཧོར་འདུལ་དེའི་མཇུག་བྱང་དུ།འཛམ་གླིང་གེ་སར་རྒྱལ་པོའམ།གླིང་རྗེ་སེང་ཆེན་ནོར་བུ་དགྲ་འདུལ་ཞེས་འབོད་པ་དེ་ཉིད་ཀྱི་རྣམ་ཐར།ཧོར་འདུལ་གཡུལ་ལས་རྣམ་རྒྱལ་ཞེས་བྱ་བ་འདི་ཉིད།ཡོངས་སུ་གྲགས་པའི་རྩོམ་པ་པོ་ཤར་མགོ་ལོག་རོང་མ་སྒྲུང་མཁན་ནོར་བུ་ལྷ་དར་དང་།སྡེ་དགེའི་སྒྲུང་མཁན་ཆེན་མོ་ཚེ་རིང་དོན་འགྲུབ།ལྷོ་ཟླ་རྒྱུད་དུ་གྲགས་པའི་སྒྲུང་མཁན་པདྨ་ལྷ་མཆོག་སོགས་ཡོངས་གྲགས་རྩོམ་པ་པོ་གསུམ་དང་།ཕུལ་བྱུང་དམ་པའི་རྣམ་ཐར་ཆ་ཚང་བ་ལ་ལེགས་པར་བརྟགས་ཤིང་དཔྱད་ནས།ཀུན་ལས་བཏུས་པའི་ཧོར་འདུལ་འདི་རྨ་ཀླུང་དལ་གྱིས་འབབ་པའི་ཆུ་ངོགས་ནས་མགོ་བརྩམས་ཏེ།གསེར་ལྡན་དལ་གྱིས་འབབ་པའི་གཡས་ཕྱོགས།མདོ་ཁམས་ཟལ་མོ་སྒང་གི་གཡོན་ཟུར།ཡུལ་སྐྱོང་ཆེན་པོ་རྒྱམ་རྒྱལ་རྡོ་ཐི་གངས་དཀར་གྱིས་སྐྱོང་བའི་ཡུལ་ལྗོངས།སྔོན་བྱོན་དམ་པ་རྣམས་ཀྱིས་བྱིན་གྱིས་བརླབས་པའི་གནས།སྲིད་གསུམ་སྐྱེ་དགུ་མ་ལུས་པ་འདུས་པའི་གྲོང་ཁྱེར།འདན་སྐྱུ་ར་ནོར་བུའི་ལྷ་ལུང་གི་མར་གཤམ།བཀྲ་ཤིས་ནོར་བུའི་དར་ཐང་དང་།གཞན་ཡང་རྩི་ཡོས་དལ་གྱིས་འབབ་པའི་ས་ཕྱོགས་ལྷུན་འགྲུབ་དཔལ་གྱི་གདན་ས་ཆེན་མོ་བཅས་ནས་དགེ་ལེགས་འོད་ཀྱི་སྣང་བ་ཕྱོགས་བརྒྱར་འཕྲོས་པའི་སྡེས་བྲིས་པ་འདི་ཡིས་བོད་ལྗོངས་བདེ་སྐྱིད་ཕན་བདེའི་འོད་སྣང་བསྐལ་བརྒྱར་བཞད་པའི་རྒྱུར་གྱུར་ཅིག།ཅེས་གསུངས་སོ།།གཞན་ཡང་ཟི་ལིང་ན་ཁྲི་མུན་དུ་བཞུགས་སྐབས་དེར་གེ་སར་རྡོ་རྗེ་ཚེ་རྒྱལ་གྱི་སྒྲུབ་ཐབས།གེ་སར་གྱི་བསྟོད་གསོལ་སོགས་གསུང་ཆོས་འགའ་ཨར་འདམ་གྱི་ཤོག་ཁུག་དང་ཇ་ཤོག་སེར་པོའི་ངོས་སུ་ཕྱག་བྲིས་གནང་འདུག།སྐུ་གཤེགས་ཁ་ཞིག་ལ་ལྷ་ལྕམ་གྱམ་ཤེལ་ཧོར་གཙང་བཟའ་དོན་འགྲུབ་མཚོ་མོས་ཞུ་ཕོད་ཅུང་ཕུལ་བས།ང་ནི་ཁྱོད་ལ་ཤ་ཚ་བྱུང་།།རྒྱ་ཚ་ཞལ་དཀར་བཞུགས་དུས་སུ།།རག་བཟའ་ཕེབས་སོ་བྱོན་ནོ་ཟེར།།རྒྱ་ཚ་ཞལ་དཀར་གཤེགས་དུས་སུ།།རག་བཟའ་སླེབས་སོ་འདུག་གོ་ཟེར།།ཞེས་གསུངས་མཛད་ཚུལ་བཅས་སྐྱབས་རྗེ་དམ་པ་འཁོར་ལོའི་མགོན་པོ་ཀརྨ་བསྟན་འཛིན་དགེ་ལེགས་འོད་ཟེར་ཕྱོགས་ལས་རྣམ་རྒྱལ་འཕྲིན་ལས་ཀུན་ཁྱབ་དཔལ་བཟང་པོའི་རྣམ་ཐར་མདོར་བསྡུས་སུ་སྨོས་པ་རིན་ཆེན་ནོར་བུའི་ཕྲེང་བ་ཞེས་བྱ་བར་གསལ།ཞིང་དུ་གཤེགས་ཁར་ཧོར་གཙང་བཟའ་ལ་བསྩལ་བའི་གསུང་འདིས་ནི་དོན་གྱིས་ན་རྗེ་བཙུན་བླ་མ་ཉིད་ལྡོང་འབུམ་པའི་ཁྲི་དཔོན་འབུམ་པའི་དུང་ཟླ་དཀར་པོ་དང་ཧོར་གཙང་བཟའ་ཉིད་འབྲུ་རག་རྒྱལ་པོའི་སྲས་མོ་ཕ་ཆེན་རག་བཟའ་དགེ་མཚོའི་རྣམ་སྤྲུལ་དུ་ཞལ་གྱིས་བཞེས་པར་འདུག།གེ་སར་དགྲ་བླའི་རྒྱལ་པོ་དང་གྲུབ་ཆེན་དཔའ་བརྟུལ་རིག་པ་འཛིན་པ་རྣམས་ཀྱི་བྱིན་རླབས་ཡེ་ཤེས་ཀྱི་དགོངས་ཀློང་རྟོགས་གྲོལ་དུས་མཉམ་གྱིས་སྟེར་བའི་སྨིན་བྱེད་དབང་བསྐུར་གྱི་ཆོ་ག་འབྲེལ་ཚད་དོན་ལྡན་འདོད་པའི་རེ་སྐོང་བྱ་བ་མཛད་ཅིང་།དེར་ཐོག་མར་དབང་གི་ལོ་རྒྱུས་བཤད་པའི་སྐབས་སུ།རྩ་གསུམ་ཀུན་འདུས་སློབ་དཔོན་པདྨ་འབྱུང་གནས་དེ་ཉིད་གངས་ཅན་བོད་ཀྱི་ལྗོངས་སུ་བྱོན་ཏེ་ལྷ་འདྲེ་སྡེ་བརྒྱད་མ་རུང་པ་མཐའ་དག་དམ་ལ་བཞག་ནས་སངས་རྒྱས་ཀྱི་བསྟན་པ་ཉིན་མོའི་དཔལ་ལ་འགྲན་པར་མཛད་ན་ཡང་།དེ་ལ་བར་དུ་གཅོད་པའི་སྨོན་ལོག་བདུད་རྗེ་དགའ་རབ་དབང་ཕྱུག་དང་བདུད་ཕོ་བདུད་མོ་འབྱུང་པོ་མ་རུང་པ་རྣམས་མཐའི་རྒྱལ་ཁབ་རྣམས་སུ་རྒྱལ་བློན་འབངས་འཁོར་དུ་བརྫུས་ནས་ཡོད་ཚུལ་དང་།དེ་དག་གིས་སངས་རྒྱས་ཀྱི་བསྟན་པ་ལ་ཉེ་བར་འཚེ་བའི་དུས་དེར།སངས་རྒྱས་ཐམས་ཅད་ཀྱི་ཐུགས་རྗེའི་ནུས་སྟོབས་ཨོ་རྒྱན་མཚོ་སྐྱེས་རྡོ་རྗེའི་ཐུགས་ཀར་ཐིམ་སྟེ་རྒྱལ་བ་རིགས་ལྔས་དབང་བསྐུར།རིགས་གསུམ་མགོན་པོས་བྱིན་གྱིས་བརླབས།དེ་ནས་གུ་རུ་ཐོད་ཕྲེང་རྩལ་གྱི་ཐུགས་ཀ་ནས་ལྷ་ཕྲུག་ཐོས་པ་དགའ་བར་སྤྲུལ་ནས་གནས་ཡུལ་ཞིང་ཁམས་རབ་འབྱམས་སུ་སྤྲུལ་བསྒྱུར་སྣ་ཚོགས་པ་མཛད་ནས་མཐར་སྤྲུལ་གཞི་གཅིག་ཏུ་བསྡུས།ལྷ་ཀླུ་མིའི་འགྲོ་བ་ཡོངས་ལ་དགོངས་པ་གཏད།དུས་གསུམ་རྒྱལ་བ་རབ་འབྱམས་བཀའ་བགྲོས་ནས་འདུལ་བྱ་བདུད་པོ་མ་རུང་པ་གོ་མཚོན་ཐོགས་པ་ལ།འདུལ་བྱེད་སྐྱེས་བུ་དཔའ་ཆེན་ལག་ན་ཤེས་རབ་རལ་གྲི་མདའ་གཞུ་ཐོགས་པ།ཉོན་མོངས་མི་ཤེས་གཡུལ་ངོ་སེལ་བ།དཔའ་བོ་བདུད་དགྲ་བདུད་དཔུང་འདུལ་ཞིང་།བདུད་བཞིའི་འཇིགས་པ་སེལ་བར་བྱེད་པ།རྫོགས་པའི་སངས་རྒྱས་རྣམས་ཀྱི་སྤྲུལ་པ།འཇིག་རྟེན་པ་རྣམས་ཀྱི་འདྲེན་པ།ཐུབ་བསྟན་རིས་སུ་མེད་པ་ཐམས་ཅད་ཀྱི་སྦྱིན་བདག་འོས་པ།བྱམས་པ་ཆེན་པོས་སྙིང་རྗེའི་གོ་ཆ་བགོས་ནས་འདུལ་དཀའ་འདུལ་བའི་སྙིང་སྟོབས་ལ་ཞུམ་པ་མེད་པ།སྐུ་དགྱེས་པའི་གར་གྱིས་སྲིད་གསུམ་ཟིལ་གྱིས་གནོན་པ།གསུང་རྔམ་པའི་འབྲུག་སྒྲས་ཁམས་གསུམ་དབང་དུ་སྡུད་པ།ཐུགས་འོད་གསལ་གྱི་ཀློང་ནས་མཁྱེན་བརྩེའི་ཟླ་བ་རྒྱས་པའི་མི་མཆོག་སེང་ཆེན་ནོར་བུ་དགྲ་འདུལ་ཞེས་བྱ་བའི་སྐུར་བཞེངས་པ་དང་།མ་ཟད་དེའི་བཀའ་འཁོར་ན་གནས་པའི་དཔའ་བརྟུལ་ཕུ་ནུ་དྭངས་སྨན་རྣམས་ཀྱི་ལོ་རྒྱུས་དང་།གླིང་རྗེ་གེ་སར་རྒྱལ་པོ་དེ་ཉིད་གང་དུ་འཁྲུངས་པའི་ཡུལ།སྐུ་འཁྲུངས་པའི་གདུང་རུས།ནམ་གྱི་ཚེ་འཁྲུངས་པའི་དུས།ཇི་ལྟར་འཁྲུངས་པའི་ཚུལ་བཅས་གསལ་བ་དང་།མི་རྗེ་དོན་འགྲུབ་ཝེར་མ་དཀར་པོའི་སྨིན་བྱེད་དབང་གི་བརྒྱུད་པ་གང་ནས་བྱུང་བ་ལའང་།རྒྱལ་བ་དགོངས་བརྒྱུད།རིག་འཛིན་བརྡའ་བརྒྱུད།གང་ཟག་སྙན་ཁུང་གི་བརྒྱུད་པ།གཏེར་ཆོས་སྨོན་ལམ་གྱི་བརྒྱུད་པ།མཁའ་འགྲོ་གཏད་རྒྱའི་བརྒྱུད་པ་བཅས་བརྒྱུད་པ་ཇི་ལྟར་བྱུང་བའི་ཁུངས་བཅས་གསལ་བར་བསྟན་པར་མཛད།རྗེ་ཉིད་ཀྱིས་སྐུ་ཚེ་གང་པོར་གླིང་རྗེ་གེ་སར་སྐྱེས་བུ་ཆེན་པོའི་རྣལ་འབྱོར་ལ་སྒོམ་སྒྲུབ་རྩེ་གཅིག་ཏུ་གནང་སྟེ་སེང་ཆེན་བླ་མས་རྗེས་སུ་བཟུང་ཚུལ་ཡང་དབང་ཆོག་དེའི་མཇུག་བྱང་དུ།འཛམ་གླིང་ནོར་བུ་དགྲ་འདུལ་རྩལ་གྱིས་རྗེས་སུ་བཟུང་བའི་དུས་མཐའི་རྨོངས་པ་བ་དགེ་ལེགས་འོད་ཟེར་གྱིས་རིག་འཛིན་གོང་མ་རྣམས་ཀྱི་ཐུན་མོང་མ་ཡིན་པའི་ཕྱག་བཞེས་ལས་བཏུས་ཤིང་།མཁའ་འགྲོ་ཆོས་སྐྱོང་རྣམས་ལ་གསོལ་བ་བཏབ་ཅིང་མཆོག་དངོས་བརྒྱུད་འཛིན་རྣམས་ཀྱིས་འགྲུབ་པའི་དགེ་མཚན་མཐོང་བ་ལ་བརྟེན།ཞེས་གསུངས་སོ།།འདི་ནི་རབ་བརྟན་དགེ་ལེགས་ཕུན་ཚོགས་ཀྱི་གེ་སར་སྐོར་གྱི་གསུང་རྩོམ་ལས་བཤུས་སོ།།